
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 19 martie 2019
Nr.4c-11/51
RAPORT 
asupra propunerii legislative pentru modificarea şi completarea Legii nr.1/2011 a educaţiei naţionale 
(Plx. 28/2019)
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 28 din 27 februarie 2019, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea şi completarea Legii nr.1/2011 a educaţiei naţionale.
Pentru întocmirea raportului, Comisia a analizat avizul favorabil al Comisiei pentru drepturile omului, culte şi problemele minorităţilor naţionale, avizul favorabil al Comisiei juridice, de disciplină și imunități, avizul favorabil al Comisiei pentru muncă și protecție socială, avizul negativ al Consiliului Legislativ nr. 114/25.02.2019 și avizul favorabil al Consiliului Economic și Social nr. 789/19.02.2019.
Propunerea legislativă are ca obiect de reglementare modificarea şi completarea Legii educaţiei naţionale nr.1/2011, cu modificările şi completările ulterioare, în sensul majorării cuantumului burselor profesionale acordate în învăţământul profesional şi tehnic, dar şi în cel dual.
      
2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 21 deputaţi, din totalul de 24 membri ai Comisiei. 


În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Andea Petru, secretar de stat în cadrul Ministerului Educației Naționale.  

3. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
4.  În urma dezbaterii, în şedinţa din 19 martie 2019, Comisia a propus, cu 9 voturi pentru adoptare, 9 voturi împotriva adoptării și 3 abțineri, respingerea propunerii legislative din următoarele considerente: 
- normele prezentate în cuprinsul inițiativei sunt preluate din textul Hotărârii Guvernului nr. 951/2017 privind modalitatea de subvenţionare de către stat a costurilor pentru elevii care frecventează învăţământul profesional și reglementează în mod amănunțit aspecte tehnice și procedurale referitoare la problematica în discuție;
- în textul inițiativei, în cazul reglementării criteriilor și al cuantumului sprijinului financiar ce se acordă beneficiarilor Programului național de protecție socială "Bursa profesională", se face referire expresă la o hotărâre a Guvernului, în speță HG nr. 951/2017, recunoscându-se în acest mod competența Guvernului pentru aspectele legate de finanțarea elevilor; 

- art. 85 alin. (2) din Legea educaţiei naţionale nr.1/2011, cu modificările şi completările ulterioare, face referire la subvenţionarea costurilor aferente frecventării liceului pentru elevii provenind din grupuri socio-economice dezavantajate, precum şi pentru cei care frecventează învăţământul profesional, însă normele propuse prin art. 851 din inițiativă vizează doar învățământul profesional și dual. Astfel, pentru învățământul liceal rămâne în vigoare procedura stabilită prin HG nr. 951/2017. În acest mod, apare o contradicție deoarece pentru situații de aceeași natură se stabilesc competențe pentru două instituții diferite - Parlament și Guvern;
- prin adoptarea soluțiilor legislative propuse s-ar crea premisele unor vicii de neconstituționalitate în ceea ce privește respectarea prevederilor art. 1 alin. (4) din Constituția României, republicată, referitoare la principiul separației și echilibrului puterilor în stat, precum și dispozițiile din Deciziile Curții Constituționale nr. 494/2013, nr. 777/2017 și nr. 118/2018. Astfel, Curtea a constatat că „legea, ca act juridic al Parlamentului, reglementează relații sociale generale, fiind, prin esența și finalitatea ei constituțională, un act cu aplicabilitate generală. Or, în măsura în care domeniul de incidență al reglementării este determinat concret, dată fiind rațiunea intuitu personae a reglementării, aceasta are caracter individual, ea fiind concepută nu pentru a fi aplicată unui număr nedeterminat de cazuri concrete, în funcție de încadrarea lor în ipoteza normei, ci, de plano, într-un singur caz, prestabilit fără echivoc”. Totodată, Curtea a apreciind că: "Fără îndoială, este dreptul legiuitorului de a reglementa anumite domenii particulare într-un mod diferit de cel utilizat în cadrul reglementării cu caracter general sau, altfel spus, de a deroga de la dreptul comun, procedeu la care, de altfel, s-a mai apelat, dar că [...] în ipoteza în care, reglementarea specială diferită de cea constitutivă de drept comun are caracter individual, fiind adoptată intuitu personae, ea încetează de a mai avea legitimitate, dobândind caracter discriminatoriu și, prin aceasta, neconstituțional"; 
- propunerea legislativă nu poate fi susținută întrucât cuprinde reglementări procedurale specifice unui act administrativ de punere în executare a legii. 

